Tove Fergo (V), 2001-05-23:
Vi ved alle, hvor ulykkeligt og destruktivt det er for den enkelte og for vedkommendes familie og eventuelle børn, hvis der er et alkoholmisbrug.
Det er vigtigt for Venstre, at borgerne sikres saglige oplysninger om alkoholens skadelige virkninger.
Særligt er det vigtigt, at forældre lærer deres unge børn at omgås alkohol på en fornuftig måde. Ligeledes må det være et krav, at der i kommuner og amter er let tilgængelige informationer om forebyggelse af misbrug og behandling, når afhængigheden er skabt. I 1994 vedtog Folketinget et lovforslag om oprettelse af et Alkoholpolitisk Kontaktudvalg med en årlig bevilling på 34 mio. kr.
Det gjorde man dengang for netop at yde en ekstra indsats for forskningen, for forebyggelsen og for behandlingen.
Dette udvalg var sammensat af praktikere, dvs. de ildsjæle, som arbejder i de private, humanitære organisationer og repræsentanter for de politiske partier.
Det var en særdeles klog sammensætning.
Alle havde stor glæde
af denne erfaringsudveksling, som fandt sted.
Desværre har regeringen besluttet at nedlægge dette udvalg.
Vores unge drikker desværre mere end unge i andre lande, og de har en alkoholdebut, der er tidligere.
Enhver ved, at hvis man kan udskyde - det viser forskningen - de unges alkoholdebut, de store børns alkoholdebut, så kan man forhindre meget misbrug.
De svære alkoholikere har store problemer med at komme i døgnbehandling, og det har de oven i købet, selv om der er ledige pladser.
Det er paradoksalt, men sådan er det. Amterne har valgt at opprioritere den ambulante behandling, og den behandling består desværre ofte i en antabuskur, en gang medicin, et kort til at få et stempel i og ikke meget andet.
Alkoholpolitisk Kontaktudvalg udsendte et forslag til inspiration for amter og kommuner, og det gik ud på, at der skulle udarbejdes forslag med henblik på lokalpolitiske alkoholplaner, sådan at der i kommunerne og amterne en gang om året blev kastet et blik ud over tilbudene: Hvad har vi af tilbud?
Hvad har vi af behandling?
Hvad har vi af information?
Hvordan ligger det med spiritusbevillingen?
Hvordan er det med alkoholpolitikken på skoler og uddannelsesinstitutioner?
Det var et glimrende forslag, men det er jo sådan, at hvis vi skulle pålægge, at forslaget skulle gennemføres, skulle der også følge midler med, penge med, så derfor valgte Alkoholpolitisk Kontaktudvalg at sende det ud som en inspiration til amterne og kommunerne, og der er da også nogle, der har fulgt opfordringen til at udarbejde sådanne planer.
Det, der er vigtigt, er, at der gøres en ekstra indsats for netop at give den enkelte den behandling, som den enkelte kan profitere af og have glæde af.
Vi har tidligere her i dag talt om de sindslidende, og at der skal være en bred vifte af tilbud, for de sindslidende er forskellige, ligesom alle andre mennesker er forskellige.
Men sådan er alkoholikere også forskellige, ligesom alle andre mennesker er forskellige.
Og de har ret til og brug for, at der er mange forskellige former for behandling, sådan at man er sikker på at kunne få den behandling, som man kan have glæde af.
Dén brede vifte eksisterer ikke rigtig, og det er derfor, at vi fremsætter dette forslag til vedtagelse i dag.
Så bliver det endnu en gang forsinket, og mennesker forgår, mens de kan stå på en venteliste.